Drankmisbruik onder swanger vroue fel in NK | News24
Drankmisbruik onder swanger vroue fel in NK
LINKS: Mac Jack, Noord-Kaapse LUR vir gesondheid, sê gesondheidsowerhede het 'n plan om fetale alkoholsindroom (FAS) in die provinsie te takel. Foto: Verskaf
DIE Noord-Kaapse LUR vir gesondheid, Mac Jack, sê die gebruik van alkohol deur swanger vroue bly 'n ernstige probleem in veral die landelike gebiede van die Noord-Kaap.
Jack het op Dinsdag 16 Februarie op 'n konferensie oor fetale alkoholsindroom (FAS) in die Horseshoe Inn in Kimberley gepraat. Die geleentheid is deur die Kimberley-suid Rotary-klub gereël.
Jack het in sy toespraak gesê navorsing wat deur die Stigting vir Alkoholverwante Navorsing (FARR) gedoen is, toon dat FAS in tussen 6% en 12% van die plaaslike bevolking voorkom.
Die opname waarna hy verwys, is in 2003 in De Aar en Upington gedoen, weer in 2010 in De Aar en onlangs in Galeshewe en Roodepan in Kimberley.
Die studie wat in 2003 gedoen is, toon volgens Jack daar was 'n 6,9% voorkoms van FAS in Upington, terwyl die voorkoms van FAS in De Aar 13% was.
Volgens Jack kon dié syfer in De Aar teen 2010 met 30% verlaag word, danksy die departement van gesondheid se Healthy Mother, Healthy Baby-program en die hulp van die FARR.
Volgens hom het navorsing wat in 2014 gedoen is, getoon die voorkoms van FAS in Galeshewe en Roodepan in Kimberley staan op minstens 6,1%, met die werklike syfer wat waarskynlik veel hoër is.
Hy sê berading is sedertdien aan al die moeders van kinders met FAS hier gebied.
Die departement het ook 98 opvoeders en opvoedkundige sielkundiges, 18 dieetkundiges, 14 beroeps-, spraak- en fisioterapeute, 63 verpleegsters en 74 maatskaplike werkers aangestel om die probleem hier aan te spreek.
Volgens Jack bedryf die departement ook verskeie bewusmakingsveldtogte om mense van die gevare van alkoholinname ten tyde van swangerskap te waarsku.
Fetale alkoholspektrum-afwykings (Fasa) word volgens die FARR veroorsaak wanneer 'n swanger vrou alkohol gebruik en die alkohol – wat giftig vir die ongebore baba is – 'n orgaan van die baba beskadig. Die ontwikkelende brein is veral baie kwesbaar.